**4-MAVZU**

**TIL OILALARINI QIYOSIY-TARIXIY O‘RGANISH**

**Reja:**

1. Tillarning geneologik tasnifi

2. Til oilalari

**Tayanch so‘z va iboralar:** *geneologik tasnif, til oilalari, hind-Yevropa tillari, xom-som tillari, Kavkaz tillari, Ugor-fin tillari, Oltoy tillari, Xitoy-tibet tillari, dravid tillari, malay-polineziya tillari oilasi.*

**4.1. Tillarning geneologik tasnifi**

Tillarni bir-biriga muqoyasa qilib, taqqoslab o‘rganish shuni ko‘rsatadiki, ba’zi tillardagi so‘zlarning ma’nolari, shakllari, grammatik xususiyatlari bir-biridan juda katta farq qiladi. Albatta, bunday tillar bir-biriga yaqin, qardosh tillar bo‘la olmaydi. Ammo ba’zi tillarning tuzilishi, grammatik xususiyatlari, shu tillardagi so‘zlarning paydo bo‘lish manbai, so‘z shakllari va ma’nolari bir-biriga ancha yaqin bo‘ladi. Bunday tillar bir umumiy o‘zakli tildan kelib chiqqan bo‘lib, **qardosh tillar** deyiladi. Grammatik tuzilishi va boshqa xususiyatlari jihatidan bir-birlariga yaqin bo‘lgan tillar guruhi **til oilasi** deb ataladi. Chunonchi, o‘zbek, uyg‘ur, qozoq, qirg‘iz, tatar, boshqird, ozorbayjon, yoqut, turkman, qoraqalpoq, turk, chuvash tillari kabilar turkiy tillar oilasiga kiradi. Bu qardosh tillardagi o‘xshashlik, yaqinlik ularning so‘z boyligi, grammatik qurilishi va nutq tovushlarida ifodalanadi.

Shuni ham ko‘rsatib o‘tish kerakki, qardosh bo‘lmagan ba’zi tillarning so‘z boyligida alohida so‘zlarning ma’no jihatidan o‘xshashlik hodisalari uchrashi mumkin. Bunday hodisa bir tilga qarindosh bo‘lmagan boshqa bir tildan kirgan so‘zlarda uchraydi. **Masalan**, o‘zbek tiliga arab tilidan: *oila, maktab, lug‘at, kitob* singari, rus tilidan *samovar, mashina, stol, stul, choynak* kabi anchagina so‘zlar o‘zlashgan. Lekin bunday so‘zlar o‘zbek tilining arab tili yoki rus tili bilan qardosh til ekanligiga asos bo‘lolmaydi, chunki birinchidan, bunday tillarning qarindosh ekanligini isbot qilish uchun faqat so‘zning o‘zi asos bo‘la olmaydi. Ikkinchidan, har bir tilning so‘z boyligida boshqa tildan kirgan so‘zlar juda ozchilikni tashkil etadi va ularning grammatik xususiyatlari butunlay boshqacha bo‘ladi. Uchinchidan, tarixiy taraqqiyot jarayonida turli munosabatlar tufayli boshqa tillardan kirib qolgan bunday tasodifiy so‘zlar tillarning tarixini solishtirib, taqqoslab o‘rganishda material bo‘la olmaydi, chunki bunday tillarning tuzilishi bir-biriga to‘g‘ri kelmaydi.

Rus, bulg‘or, chex, polyak tillari ham bir oiladagi qardosh tillarga qarashli bo‘lganligi uchun bu tillarda so‘z ma’nolari, grammatik tuzilishlari jihatidan birmuncha o‘xshashlik, yaqinlik bor.

Bu misollar shuni ko‘rsatadiki, qardosh tillarda so‘z o‘zaklari grammatik vositalar jihatidan farq qilsa ham, ularning manbai bir bo‘lib, ular bir o‘zak tildan kelib chiqqan. Biror so‘z yoki grammatik vositalardagi tovush o‘zgarishlari ma’lum bir fonetik qonuniyat asosida yuz bergan. Bir qardosh tilga, bir tovushga ikkinchi bir qardosh tildagi shunga muvofiq tovush to‘g‘ri keladi. Masalan, o‘zbek tilidagi **g** tovushiga qozoq tilidagi **v (w)** tovushi muvofiq keladi: ***bog - bav (baw), tog - tau (taw)*** : o‘zbek tilidagi **t** tovushiga ozarbayjon tilidagi **d** tovushi muvofiq keladi: ***temir-demir, til-dil;*** Qardosh tillardagi tovushlarning bir-biriga muvofiq kelishi fonetik qonunga asoslangandir hamda qardosh tillardagi so‘zlarning ma’nolari va grammatik qurilishi bilan bog‘liq.

Demak, qardosh tillar oilasiga kiradigan tillarda ba’zi tovushlar bir-biridan ozmi-ko‘pmi farq qilsa ham, grammatik vositalar, so‘zlarning ma’nolari o‘zaro yaqin bo‘ladi.

Tilning boyligi irqning oq yoki sariq ekanligiga bog‘liq emas. Shunday qilib, geneologik tasnif qardosh tillarning tarixiy taraqqiyot jarayonida bir o‘zak tilidan tarqalganligini va ularning o‘zaro munosabatini, so‘z ma’nolari va grammatik shakllarini, nutq tovushlarining bir-biriga yaqinligini, o‘xshashligini nazarda tutib, tillarni guruhlarga ajratadi.

**4.2. Til oilalari**

Yer yuzida tillar ko‘p. Olimlarning hisob-kitobiga ko‘ra ularning miqdori ***3000***dan ortiq (yangi manbalarga ko‘ra 5000ga yaqin). 200ta tilda – 1mlndan ortiq, 70ta tilning har birida – 5 mlndan ortiq, 13ta tilning har birida – 50 mlndan ortiq, qolgan tillarning har birida 1 mlndan ortiq aholi so‘zlashadi. Tillarning barchasi insonlar o‘rtasidagi aloqa aralashuvni ta’minlash vazifasini bajaradi. Har bir til asrlar davomida rivojlanib, boyib boradi. Jamiyatdan uzilgan, insonlarning o‘zaro aloqasiga xizmat qilmaydigan til o‘lik tildir. Demak, til jamiyatga, ya’ni odamlarning o‘zaro munosabatga kirishuviga xizmat qiladi, shuning uchun ijtimoiy hodisa sanaladi[[1]](#footnote-1).

Dunyoda yigirmadan ortiq til oilasi bor. Hozirgi vaqtda tarixi o‘rganilib, qardoshligiga, yaqinligiga ko‘ra ajratilgan til oilalari quyidagilardan iborat. Hozirgi tilshunoslik fanida tillar o‘rtasida genetik aloqadorlikning yangi qirraralari ochilmoqda. Taxminan 200 til oilasidan 22tasi Yevrosiyoga, 20ga yaqini Afrikaga, qolganlari Amerika, Avstraliya, Yangi Gvineyaga to‘g‘ri keladi. XIX asr oxirida, asosan, 4 ta til oilasi ajratilgan: turkiy, mo‘g‘ul, tungus-manjur, koreys tillari. XX asrda mazkur tillarning qardosh ekanligi ta’kidlandi va umumlashtirilib *oltoy tillar oilasi* deb nomlandi. Bu kabi an’anaviy til oilalaridan kengroq bo‘lgan, bir-biriga qardoshligi to‘la asoslanmagan til oilalarini “makro til oilalari” deb nomlash taklif qilingan. V.M.Ilyich-Svitich tadqiqotlarida aks etgan nostratik gipoteza (lotin tilida *noster* “bizniki” ma’nosini beradi) til oilalarini yanada kengroq doiradagi genetik asosga birlashtirishni nazarda tutadi. Nostratik makrotiloilasiga hind-yevropa, ural, oltoy, kartvel, dravid tillari kiritilgan.

Tillarni bir-biriga muqoyasa qilib, taqqoslab o‘rganish shuni ko‘rsatadiki, ba’zi tillardagi so‘zlarning ma’nolari, shakllari, grammatik xususiyatlari bir-biridan juda katta farq qiladi. Albatta, bunday tillar bir-biriga yaqin, qardosh tillar bo‘la olmaydi. Ammo ba’zi tillarning tuzilishi, grammatik xususiyatlari, shu tillardagi so‘zlarning paydo bo‘lish manbai, so‘z shakllari va ma’nolari bir-biriga ancha yaqin bo‘ladi. Bunday tillar bir umumiy o‘zakli tildan kelib chiqqan bo‘lib, **qardosh tillar** deyiladi. Grammatik tuzilishi va boshqa xususiyatlari jihatidan bir-birlariga yaqin bo‘lgan tillar guruhi **til oilasi** deb ataladi. Chunonchi, o‘zbek, uyg‘ur, qozoq, qirg‘iz, tatar, boshqird, ozorbayjon, yoqut, turkman, qoraqalpoq, turk, chuvash tillari kabilar turkiy tillar oilasiga kiradi. Bu qardosh tillardagi o‘xshashlik, yaqinlik ularning so‘z boyligi, grammatik qurilishi va nutq tovushlarida ifodalanadi.

*Bir tilning turli ko‘rinishlarga ega bo‘lgan dilalektlari yoki ularning alohida tillarga aylanishiga nima sabab bo‘lishi haqida savol paydo bo‘lishi mumkin. Dialektal farqlarni ajratishdagi chegara chizig‘i xuddi alohida tillar o‘rtasidagi farqlarni ajratish kabi oson emas. Dialektal farqlar o‘xshashliklarning chegaralanishini, yangi, mustaqil tillarning paydo bo‘lishini boshqaradi. Bu tillar ular o‘rtasida o‘zaro farq bo‘lishiga qaramasdan, o‘zaro o‘xshash xarakterga ega ekanligi ham ma’lum. Ular “ajdod” yoki proto-tildan ajralib chiqqandan buyon genetik bog‘langan tillar deb ataladi, xuddi bitta onaning (proto-til) singlisi, qizi bo‘lgani kabi. Bu kabi “singillar”,masalan, Skandinaviya tillari tarkibiga kiruvchi shved, norveg, daniya tillari o‘rta asrlarda ajralib chiqqan va hozir ham o‘xshashliklar aniq ko‘rinib turadi. Skandinaviya tillari German guruhining shimoliy tarmog‘idir. Boshqa german tillari ingliz, fransuz, nemis, flemish, afrikan, yeddish va gotik kabi bir necha o‘lik tillardir. German tillari til oilasining Hind-Yevropa guruhiga kiruvchi juda ko‘p tillar bilan o‘zaro aloqador. Hind-Yevropa tillar oilasi quyidagi asosiy tarmoqlarni o‘z ichiga oladi:*

*Alban*

*Grek*

*Anatoliya*

*Toxar*

*Hind-eron*

*a) eron*

*b) hind-aryan*

*Arman*

*Boltiq-Slavyan*

*a) boltiq*

*b) slavyan*

*German*

*a) shimol (island, norveg, danya, shved)*

*b) sharq (got)*

*c) g‘arb (ingliz, flemish, afrikan, nemis)*

*Kelt (vels, breton, shotland gal, irland gal)*

*Italyan*

*Roman tillari (fransuz, ispan, italyan)*[[2]](#footnote-2).

Hozirgi vaqtda tarixi o‘rganilib, bir-biri bilan qardosh ekanligi aniqlangan tillar oilasi quyidagilardan iborat.

*1.* *Hind- yevropa tillari oilasi*

*2. Xom-som tillari oilasi*

*3. Kavkaz tillari oilasi*

*4. Ugor-fin tillari oilasi*

*5. Oltoy tillari oilasi*

*6. Xitoy-tibet tillari oilasi*

*7. Dravid tillari oilasi*

*8. Malay-polineziya tillari* *oilasi*

Geneologik tasnif qardosh tillarning tarixiy taraqqiyot jarayonida bir o‘zak tilidan tarqalganligini va ularning o‘zaro munosabatini, so‘z ma’nolari va grammatik shakllarini, nutq tovushlarining bir-biriga yaqinligini, o‘xshashligini nazarda tutib, tillarni guruhlarga ajratadi.

**I.Hind-Yevropa tillari oilasi**ga *hindiston, eron, slavyan, boltiq, german, roman, kelt, grek (yunon), alban, arman tillari* kabi til guruhlari kiradi.

***1.1.Hindiston tillari guruhi***ga quyidagi tillar kiradi: *hind tili, urdu tili,* *bengal tili, maratxi tili, panjob tili, rajastoni tili, gujarati tili*. Hind tillari guruhiga *lo‘li, sindxi tillari*, shuningdek, o‘lik tillardan *sanskrit, pali, prokrit* tillari ham kiradi. Sanskrit tili qadimgi hind mumtoz adabiy tili bo‘lib, bu tilda *«Mahabxarata»* («Bxaratlarning buyuk jangi haqida doston») hamda «Xito padesha» («Yaxshi nasihat») kabi bir qancha ajoyib epik asarlar yaratilgan. Eramizdan oldingi IV asrda hind olimi Panini o‘zining mashhur «Sanskrit grammatikasi» asarini yaratgan.

I.2. ***Eron tillari guruhi***ga quyidagi tillar kiradi: *fors tili,* *pushtu-dari tillari,* *kurd tili,* *tojik tili, osetin tili,* *baluchi tili.*

I.3. ***Slavyan tillari guruhi***ga quyidagi tillar kiradi: *rus tili*, *ukrain tili,* *belorus tili,* *bulg‘or tili,* *serb-xorvat tillari,* *chex tili,* *slovak tili,* *polyak tili.* Bundan tashqari, kashub, serboluj tillari, o‘lik tillardan qadimgi *slavyan, polab, pomo*r tillari ham slavyan tillari guruhiga kiradi.

I.4. ***Boltiq tillari guruhi***ga quyidagi tillar kiradi: *litva tili,* *latish tili.*

O‘lik tillardan prus tili ham boltiq tillari guruhiga kiradi.

I.5. ***German tillari guruhi***ga quyidagi tillar kiradi: *ingliz tili, nemis tili,* *daniya tili,* *shved tili,* *norveg tili,* *golland tili, island tili.* O‘lik tillardan vesgot va ostgot tillari ham german tillari guruhiga kiradi.

I.6**. *Roman tillari guruhi***ga quyidagi tillar kiradi: *fransuz tili,* *italyan,* *ispan tili,* *portugal tili,* *rumin tili,* *moldova tili,* *provansal tili, sardin tili,* *reto-roman tili.*

O‘lik tillardan latin, osk, umbr tillari ham roman tillari guruhiga kiradi.

I.7. ***Kelt tillari guruhi***ga quyidagilar kiradi: *irland tili,* *shotland tili,* *breton tili,* *uels (valli) tili.* O‘lik tillardan gal va kornoul tillari ham kelt tillari guruhiga kiradi.

I.8. ***Grek (yunon) tili.*** O‘lik tillardan qadimgi yunon, o‘rta yunon yoki Vizantiya tillari ham grek tili guruhiga kiradi.

I.9. ***Alban tili guruhi.***

I.10. ***Arman tili guruhi.***

Hind-Evropa tillari oilasiga, yuqorida ko‘rsatib o‘tilganlardan tashqari, *xett, toxar*  singari o‘lik tillar ham kiradi.

**II.** **Xom-som tillari oilasi.** Bu tillar oilasi ikki katta guruhga: som tillari va xom tillari guruhiga bo‘linadi.

1. ***Som tillari guruhi***ga quyidagi tillar kiradi: *arab tili.* Shuningdek, janubiy arab tili, amxar tili, aysar tili hamda o‘lik tillardan assuriya, vavilon, xonaney, qadimgi yahudiy va oromiy tillari ham som tillari guruhiga kiradi.

2. ***Xom tillari guruhi***ga: *shilx, tuareg, kabil, amazirt tillari,* o‘lik tillardan esa *liviya, numid, shtul, qadimgi misr tillari* kiradi.

**III.** **Kavkaz tillari oilasi**. Kavkaz tillari yana bir qancha guruhlarga, chunonchi, g‘arbiy guruhga, veynax guruhiga, Dog‘iston guruhiga bo‘linadi.

1. ***G‘arbiy guruh***gaquyidagi tillar kiradi: *abxaz tili,* *abazin tili,* *adigey tili, kabardin-cherkes tili*.

2. ***Veynax guruhi***ga quyidagi tillar kiradi: *chechen tili,* *ingush tili,* *basbi tili*.

3. ***Dog‘iston guruhi***ga Dog‘iston respublikasida yashovchi xalqlarning tillari kiradi: *avar* *tili,* *dargin tili,* *lazgin tili,* *lak tili,* *tabassaran tili*.

4. ***Janubiy guruh***ga*gruzin* tilikiradi. Shuningdek, 110 ming kishi so‘zlashadigan chan tili, 290 ming kishi so‘zlashadigan migrel tili va 15 ming kishi so‘zlashadigan svan tili ham janubiy guruhga mabsub.

**IV**. **Ugor-fin tillari oilasi** ikki guruhga: 1) ugor tillari; 2) fin tillari guruhiga bo‘linadi.

1. ***Ugor tillari***ga quyidagilar kiradi: *venger (major) tili,* *mansi tili,* *xanti tili*.

2. ***Fin tillari***ga quyidagilar kiradi: *fin tili,* *eston tili,* *komi-permyak tili,* *komi-ziryan tili,* *udmurd tili,* *mari tili.* Bulardan tashqari, erzya va moksha-ijor tillari ham fin tillari guruhiga kiradi.

**V.**  **Oltoy tillari oilasi**ga quyidagi tillar kiradi:

1. ***Turkiy tillar***ga quyidagilar kiradi: *ozarbayjon tili, turk (usmonli turk) tili,* *turkman tili,* *o‘zbek tili,* *qozoq tili,* *qirg‘iz tili,* *tatar (Qozon tatarlari) tili,* *uyg‘ur tili,* *chuvash tili,* *boshqird tili*, *yoqut tili,* *qoraqalpoq tili,* *tuva tili.*

Shuningdek, qumiq tili (310 ming kishi so‘zlashadi), qorachoy tili (100 mingcha kishi so‘zlashadi), balqar tili (50 ming kishi so‘zlashadi), xakas tili (60 ming kishi so‘zlashdi) va yana bir qancha boshqa tillar hamda o‘lik tillardan urxun, pechena, qipchoq, qadimgi uyg‘ur, bulg‘or va xazar tillari ham turkiy tillar oilasiga kiradi.

2. ***Mo‘g‘ul tillari***ga quyidagilar kiradi: baoan tili, buryat tili, dagur tili, dunsyan tili, mongor tili, mo‘g‘ul tili, ordos tili, xalxa tili, shira uyg‘ur tili, qalmiq tili.

3. ***Tungus-manjur tillari***gaquyidagilar kiradi: nanay tili, negidal tili, orok tili, oroch tili, solon tili, udey tili, ulcha tili, even tili, evenk tili, jurjen tili, manjur tili.

4. ***Koreys tili***

5. ***Yapon tili***

**VI**.**Xitoy-tibet tillari oilasi**ga tay-xitoy va tibet tillari guruhlari kiradi.

1. ***Tay-xitoy guruhi***ga quyidagi tillar kiradi: *xitoy tili,* *dungan tili,* *vetnam tili*, *tay (siam) tili.*

2***. Tibet tillari:*** *birma tili,* *assam tillari*.

**VII.** **Dravid tillari oilasiga** quyidagi tillar kiradi: *tamil tili, malayalam tili,* *kannara tili,* *teleut tili,* *braxun tili.*

**VIII.** **Malay-polineziya tillari oilasiga** malay yoki indoneziya tili kiradi.

Shuningdek, keyingi yillarda quyidagi til guruhlari ham qayd etilmoqda:

**XI.** **Avstraliya guruhi tillari**. Bu tillar oilasiga juda ko‘p tillar kiradi, lekin ular yaxshi o‘rganilmagan.

**XII.** **Papua tillari.** Bu tillarda so‘zlashuvchilar Yangi Gvineya orolida yashaydi.

**XIII.** **Sudan tillari.** Sudan tillarida so‘zlashuvchilar Afrikada yashaydi. Bu tillar bir necha guruhlarga bo‘linadi: chunonchi: nil-chad, nil-abissan, nil-ekvator, kardofan, nil-kongo, ubang, shor niger-chad, niger-kamerun, quyi-niger, dagomey, niger-latgal, liberi va senegal- gviney guruhlari kabi.

**XIV.** **Bantu tillari.** Bu tillarda so‘zlashuvchilar markaziy va Janubiy Afrikada yashaydi. Bu tillar: teke, songo, suaxeln, konde, makua va sotko kabi bir necha guruhlarga bo‘linadi.

**XV.** **Paleoafrika tillari.** Bu tillarda so‘zlashuvchilar ham Afrikada yashaydi. Ular ikki guruhga, ya’ni bushmen va gottentog tillari guruhiga bo‘linadi.

**XVI.** **Paleoosiyo tillari**. Paleoosiyo tillari ikki guruhga: *chukot guruhi va sibir guruhi*ga bo‘linadi.

**XVII.** **Eskimos tillari guruhi**. Bu tillar guruhiga: eskimos va aleut tili kiradi.

**XVIII.** **Amerika hindularining tillari.** Amerika hindularining tillari 200 dan oshiq bo‘lib, ular uch guruhga: *1)Shimoliy Amerika; 2) Markaziy Amerika; 3) Janubiy Amerika* guruhlariga bo‘linadi.

**XIX.** **Austr-Osiyo tillari**. Bu tillarga: mon-kxmer, bunda, malakk, markaziy va janubi-sharqiy tillar guruhi kiradi.

**XX.** **Burjaski tili.** Bu til ham hech qanday guruhga kirmaydi. Bu tilda so‘zlashuvchilar 30 mingga yaqin kishi bo‘lib, ular Hindistonning shimolida yashaydi.

1. Richter Borbala. First steps in theoretical and applied linguistics. –Budapest, 2006. –P.42. [↑](#footnote-ref-1)
2. Richter Borbala. First steps in theoretical and applied linguistics. –Budapest, 2006. –P.85-86. [↑](#footnote-ref-2)